## Odluka o koncesiji pomorskog dobra u svrhu gospodarskog korištenja luke posebne namjene - luke nautičkog turizma Hramina

### NN 18/1999 (19.2.1999.), Odluka o koncesiji pomorskog dobra u svrhu gospodarskog korištenja luke posebne namjene - luke nautičkog turizma Hramina

# VLADA REPUBLIKE HRVATSKE

Na temelju članka 28. stavka 3. Zakona o morskim lukama ("Narodne novine",
broj 108/95) Vlada Republike Hrvatske je na sjednici održanoj 11. veljače
1999. godine donijela

## **ODLUKU**

### **O KONCESIJI POMORSKOG DOBRA U SVRHU GOSPODARSKOG KORIŠTENJA LUKE POSEBNE NAMJENE - LUKE NAUTIČKOG TURIZMA HRAMINA**

I.

Na temelju prijave u skladu s člankom 65. Zakona o morskim lukama ("Narodne
novine", broj 108/95) i mišljenja Stručnog tijela za ocjenu koncesija osnovanog
sukladno članku 63. stavku 3. Pomorskog zakonika, prihvaća se prijava poduzeća
Marine Hramina s.p.o. Murter (u daljnjem tekstu: Ovlaštenik), te daje Ovlašteniku
ovlaštenje za gospodarsko korištenje luke posebne namjene luke nautičkog
turizma Hramina.

Pomorsko dobro - lučko područje koje je predmet ove Odluke u svrhu gospodarskog
korištenja postojeće luke posebne namjene - luke nautičkog turizma koja
je od značaja za Republiku Hrvatsku, obuhvaća prostor:

- omeđen sa 11 koordinatnih točaka na kopnenom dijelu, te 7 koordinatnih
točaka na morskom dijelu time da točke 3 i 13 predstavljaju početnu, odnosno
završnu točku.

Granica pomorskog dobra započinje u točki 1. (dodirnoj točki kopna i
mora u naravi vrh glave zaštitnog valobrana). Iz točke prateći vanjski
rub valobrana ide do točke 2. (u naravi spoj valobrana i šljunčanog nasipa).
Iz točke 2. prateći obalnu crtu ide u točku 3. (spoj obalne crte i gornjeg
ruba pokosa nasipa asfaltirane ceste). Iz točke 3. ide u točku 4. prateći
žičanu ogradu ide do točke 5. (dodirna točka ograde iz sjevernog zida brodoservisne
radionice). Iz točke 5., obuhvaćajući vanjski zid brodoservisne radionice
prolazi točkama 6., 7. i 8. do točke 9. iz koje dalje, prateći ogradni
zid luke prolazi točkama 10. i 11. do točke 12. (završetak ograde). Iz
točke 12. ide u točku 13. prateći kameni obalni pokos. Iz točke 13., prateći
s morem paralelnu obalnu liniju na 12,5 m udaljenosti, ide u točku 15.
Iz točke 15. prolazeći točkom 16. (u naravi vrh gata) ide u točku 1., gdje
i završava.

Ovako opisana granica pomorskog dobra u luci posebne namjene prostire
se na 52.000 m2 morskog dijela i 37.543 m2 kopnenog dijela obuhvaćajući
pri tome sljedeće čestice: čestica zemlje 23571/1, čestica zgrade 625,
čestica zgrade 884 i čestica zgrade 1063, a sve kako je prikazano u grafičkom
prilogu k.o. Murter - Betina, u mjerilu 1:1000, koji čini sastavni dio
ove Odluke kao Prilog 1., a ne objavljuje se u Narodnim novinama.

II.

Koncesija se daje u svrhu gospodarskog korištenja postojeće luke posebne
namjene - luke nautičkog turizma.

Ovlaštenik se obvezuje da lučko područje - pomorsko dobro koje ovom
Odlukom dobiva na gospodarsko korištenje koristi isključivo za svoje posebne
potrebe.

Ovlaštenik ne može bez izričitog odobrenja Davatelja koncesije prenositi
na drugog bilo koje pravo koje stječe koncesijom.

III.

Ovlaštenik je dužan gospodarski koristiti luku nautičkog turizma, sukladno
Zakonu o morskim lukama, drugim zakonima i podzakonskim aktima iz područja
sigurnosti plovidbe, zaštite okoliša, te lokacijskom, građevinskom i uporabnom
dozvolom i to na način koji će osigurati zaštitu okoliša.

IV.

Davatelj koncesije daje na korištenje pomorsko dobro navedeno u točki
I. ove Odluke Ovlašteniku na vremensko razdoblje do 31. prosinca 2005.
godine.

V.

Za korištenje pomorskog dobra navedenog u točki II. ove Odluke Ovlaštenik
se obvezuje da će uredno plaćati davatelju koncesije godišnju naknadu.

Godišnja naknada koju Ovlaštenik plaća za korištenje pomorskog dobra
sastoji se od dva dijela:

a) stalni dio u iznosu od 0,70 kuna po m2 zauzete površine godišnje;

b) promjenjivi dio naknade u iznosu od 2% od ukupnog godišnjeg prihoda
luke.

Navedena naknada plaća se na sljedeći način:

- stalni dio naknade plaća se od trenutka zaključivanja Ugovora o koncesiji
i to uvijek za tekuću godinu unaprijed, a za godinu u kojoj je dana koncesija
i za godinu u kojoj koncesija ističe, razmjerno preostalim mjesecima korištenja;

- promjenljivi dio naknade plaća se unatrag i to:

do 30. rujna u tekućoj godini prema prometu u prvom polugodištu;

do 30. travnja za drugo polugodište protekle godine.

VI.

Na temelju ove Odluke ovlašćuje se ministar pomorstva, prometa i veza
da sklopi Ugovor o koncesiji pomorskog dobra iz točke I. ove Odluke, kojim
će se detaljno urediti ovlaštenja Davatelja koncesije, te prava i obveze
Ovlaštenika, posebice u odnosu na zaštitu okoliša, sigurnost plovidbe,
te održavanje i osiguranje luke.

VII.

Ako Ovlaštenik u roku 30 dana od dana donošenja ove Odluke ne potpiše
Ugovor o koncesiji pomorskog dobra, gubi sva prava određena ovom Odlukom.

VIII.

Ova Odluka stupa na snagu danom donošenja, a objavit će se u "Narodnim
novinama".

Klasa: 934-01/99-01/02
Urbroj: 5030116-99-1
Zagreb, 11. veljače 1999.

Predsjednik
**mr. Zlatko Mateša,** v. r.

Odluka, NN 18/1999-370